DBV ontken gerugte op sosiale media | Maroela Media
Die Dierebeskermingsvereniging (DBV) het Vrydag gerugte dat 250 diere van kant gemaak moet word omdat die Germiston en Bedfordview DBV sy deure moet sluit, ontken.
Elroy Parkinson, voorsitter van die Germiston en Bedfordview DBV, het in ŉ verklaring gesê iemand het in ŉ plasing op sosiale media beweer die tak gaan sy deure sluit en 250 katte, honde, voëls, hamsters en perde sal dan van kant gemaak word. Die inskrywing het ook beweer dat diere van ander reddingsorganisasies, wat by die DBV geaffilieer is, ook moontlik van kant gemaak sal word.
Parkinson het die bewerings ontken en gesê daar is geen planne om die DBV-tak se deure te sluit nie. Hy het ook beklemtoon dat daar slegs honde en katte by die betrokke DBV-tak aangehou word en dat dit ook nie geaffilieer is by enige dierereddingsorganisasies wat in die inskrywing genoem word nie.
“Sedert die gerugte op sosiale media geplaas is, lui ons telefone sonder ophou en is ons e-pos en sosialemedia-kanale oorval met navrae wat dit moeilik maak vir ons personeel om op elke navraag te reageer. Dit het die kommer van ondersteuners vererger,” het Parkinson gesê. “Die bestuur van die DBV is nie verantwoordelik vir die plasing op sosiale media nie en ons distansieer ons van die inhoud daarvan.”
Parkinson het gesê hoewel die bewerings in die inskrywing vals is, kry die DBV in die algemeen, soos baie ander DBV-takke en onafhanklike reddingsorganisasies, finansieel baie swaar. Hy het gesê dit is egter kommerwekkend dat die inskrywing die werk wat die DBV doen, onderbeklemtoon deur die indruk te wek dat daar slegs na die diere in hokke omgesien word.
“Deur ons ondersoekwerk volg ons elke maand dosyne klagtes van dieremishandeling op, ons help eienaars om hul diere se lewensomstandighede te verbeter of ons vervolg oortreders deur die Wet op Dierebeskerming. Ons inspekteer plekke waar diere aangehou of hanteer word en sodoende help ons nog honderde meer diere elke maand,” het hy verduidelik. “Elke maand steriliseer ons tussen 80 en 120 honde en katte en neem ongeveer 500 rondloper- of ongewenste diere in.”
Parkinson het gesê die Germiston en Bedfordview DBV is vasbeslote om sy deure oop te hou, maar is afhanklik van die publiek se vrygewigheid om dit te doen. “Ons doen ŉ beroep op die publiek om betrokke te raak by hul plaaslike DBV, hul behoeftes te verstaan en aan te sluit by ŉ gemeenskap van weldoeners wat dieremishandeling probeer voorkom en die wêreld ŉ beter plek vir alle diere wil maak.”
Dankie tog dat die gerugte nie waar is nie maar ek wil nou sommer my mening lug oor die algemeen. Baie DBV’s sit baie diere uit omdat hulle te veel word. Indien enigeen dalk ń dier by ń DBV wil aanneem betaal jy ongoddelik baie vir die dier. Ek stem dat dit geld kos om die dier te versorg het en om hom te stereliseer maar hoekom eerder die diere van kant maak as om hulle meer bekostigbaar te maak? Baie goeie ding om al die diere te stereliseer maar almal kan dit nie bekostig nie daarom is daar baie… Lees meer »
Ek het ook so w/app boodskap gekry- het hom dadelik uitgevee,dit help nie om vals nuus te versprei nie mens moet maar self besluit wat jy deesdae aanstuur..
Lollie wanneer laas was jy by veearts om diere te laat steriliseer. Ek het nou die dag R2000 betaal. Hulle het nie brieke nie. En die welsyn organisasies kry nie verniet by veeartse diens nie. Miskien vyftig rand. Veeartse is die oorsaak dat daar so baie ongewensde diere is. As enigiemand wonder wat om te gaan studeer. Word ‘n veearts.
Plaas die bankbesondrrhede saam met so artikel!
Gee Krag, Jy is al nader aan die waarheid.